b'\n_START_ARTICLE_\nUniversaalne mobiilsides\xc3\xbcsteem\n_START_PARAGRAPH_\nUniversaalne mobiilsides\xc3\xbcsteem (ingl Universal Mobile Telecommunications System, UMTS) on kolmanda p\xc3\xb5lvkonna (3G) mobiilsidetehnoloogia, mida arendatakse edasi 4G-tehnoloogiaks. UMTS-i on kujutatud kui j\xc3\xa4reltulijat GSM-ile. Levinuimas UMTS-i versioonis on kasutusel W-CDMA kui aluseks olev raadioliides, kuid leidub ka versioone, kus on kasutusel TD-CDMA ja TD-SCDMA._NEWLINE_Erinevalt EDGE-st ja CDMA2000-st on UMTS-i kasutuseks vaja eraldada uued sagedusvahemikud ning ehitada uued tugijaamad. Siiski on see l\xc3\xa4hedalt seotud GSM-/EDGE-tehnoloogiatega, kuna toetub mitmetele seal kasutuses olnud ideedele ja p\xc3\xb5him\xc3\xb5tetele. K\xc3\xb5ik UMTS-telefonid toetavad ka GSM-i, v\xc3\xb5imaldades sellega sujuvat kahes\xc3\xbcsteemset toimimist. Seet\xc3\xb5ttu on UMTS-i m\xc3\xb5nikord turustatud ka kui 3GSM, et r\xc3\xb5hutada tehnoloogilist sarnasust ning eristuda konkureerivatest tehnoloogiatest._NEWLINE_Nimetus UMTS, mille v\xc3\xb5ttis kasutusele Euroopa Telekommunikatsiooni Standardite Instituut (ETSI), on enamasti kasutusel Euroopas. V\xc3\xa4ljaspool Euroopat on see tuntud kui FOMA v\xc3\xb5i W-CDMA. Turunduses viidatakse sageli sellele lihtsalt kui 3G.\n_START_SECTION_\n\xc3\x9clevaade\n_START_PARAGRAPH_\nUMTS kasutades W-CDMA-d v\xc3\xb5imaldab suurima teoreetilise andmeedastuskiirusena \xc3\xbcle 25\xc2\xa0Mbit/s (koos HSPA+-ga). 2010. aasta seisuga on kasutajatel v\xc3\xb5imalik alla suunas j\xc3\xb5uda kiirusteni 384 kbit/s R99-telefonide korral ning 10,2\xc2\xa0Mbit/s HSDPA-telefonide korral. See on mitme suurusj\xc3\xa4rgu v\xc3\xb5rra kiirem kui 9,6 kbit/s, mida pakkus \xc3\xbcks GSM-i kommuteeritud andmekanal._NEWLINE_W-CDMA kasutab DS-CDMA kanalijuurdep\xc3\xa4\xc3\xa4sumeetodit \xc3\xbche 5\xc2\xa0MHz laiuse kanaliga kummaski suunas. W-CDMA on saanud kriitikat oma laia sagedusriba vajaduse t\xc3\xb5ttu, mis on viivitanud kasutuselev\xc3\xb5ttu riikides (nagu USA), kus uute sagedusalade m\xc3\xa4\xc3\xa4ramine k\xc3\xa4is suhteliselt aeglaseselt, eriti 3G-teenustele._NEWLINE_Algselt defineeriti sagedusribad UMTS-i standardis 1885\xe2\x80\x932025\xc2\xa0MHz saateks ja 2110\xe2\x80\x932200\xc2\xa0MHz vastuv\xc3\xb5tuks. USA-s leiab kasutust aga 1710\xe2\x80\x931755\xc2\xa0MHz/2110\xe2\x80\x932155\xc2\xa0MHz (T-Mobile), kuna 1900\xc2\xa0MHz sagedusala on juba varem kasutuses (n\xc3\xa4iteks GSM-i poolt). Kuigi 2100\xc2\xa0MHz on k\xc3\xb5ige laiemalt kasutuses olev UMTS riba, siis m\xc3\xb5nede riikide UMTS operaatorid kasutavad hoopis 850\xc2\xa0MHz ja/v\xc3\xb5i 1900\xc2\xa0MHz (eraldiseisvalt ehk \xc3\xbcles- ja allal\xc3\xbcli on samas sagedusribas), n\xc3\xa4iteks USA-s AT&T Mobility, Uus-Meremaal Telecom New Zealand ning Austraalias Telstra oma Next G Networki s\xc3\xbcsteemis. Euroopas (sealhulgas ka Eestis) ning Austraalias ja Uus-Meremaal on hakatud kasutusele v\xc3\xb5tma ka 900\xc2\xa0MHz sagedusala, seda siiski vaid maapiirkondades, kuna see riba on \xc3\xbchine GSM-iga ning eeldab viimase vaba ressursi olemasolu._NEWLINE_3G eelk\xc3\xa4ijateks on 2G-mobiilsides\xc3\xbcsteemid nagu GSM, IS-95, PDC, CDMA PHS ning muud eri regioonide 2G-tehnoloogiad. GSM arenes edasi GPRS-iv\xc3\xb5imeliseks (2.5G). GPRS v\xc3\xb5imaldab suuremat andmevahetuskiirust (teoreetiline maksimum 140,8 kbit/s, kuid \xc3\xbcldjuhul umbes 56 kbit/s) ning on pakettkommuteeritud. See on laialdaselt kasutusel GSM-v\xc3\xb5rkudes. GPRS-i edasiarenduseks on EDGE, mis p\xc3\xb5hineb modernsematel kodeerimisskeemidel. EDGE v\xc3\xb5imaldab reaalseid andmevahetuskiirusi umbes 200 kbit/s._NEWLINE_Alates 2006. aastast on paljudes riikides UMTS-v\xc3\xb5rke hakatud t\xc3\xa4iendama HSDPA-ga, tuntud ka kui 3.5G. Praegusel ajal v\xc3\xb5imaldab HSDPA ja selle edasiarendus HSPA+ allalaadimiskiirusi \xc3\xbcle 25\xc2\xa0Mbit/s. Suurendatakse ka \xc3\xbcleslaadimiskiirusi, rakendades HSUPA-d. UMTS plaanitakse edaspidi asendada 4G-tehnoloogiaga, kus kiirused on veelgi suuremad (kuni 170\xc2\xa0Mbit/s allalaadimisel ning 90\xc2\xa0Mbit/s \xc3\xbcleslaadimisel) kasutades ortogonaalset sagedusjaotusega multipleksimist (OFDM)._NEWLINE_UMTS v\xc3\xb5imaldab ka videok\xc3\xb5nesid, mida GSM-v\xc3\xb5rgus teha ei saa.'